**MOKYTOJŲ REFLEKSIJA APIE TEMOS PLANĄ**

***MEDIJOS IR STEREOTIPAI***

PILIETIŠKUMO PAGRINDAI. Tema *Medijos ir stereotipai* vesta dešimtos klasės mokiniams. Ši tema aktuali jiems ir net mokytojams, kadangi pasitaiko daug atvejų, kai mes turime išankstinę ir dažnai neteisingą nuomonę. Temos įgyvendinimui numatytų dviejų pamokų nepakako, kadangi per plati medžiagos apimtis. Pasisekė atskleisti šios temos esmę ir klaidas, kurias mes darome turėdami išankstinę nuomonę. Manyčiau, kad pavyko mokiniams išaiškinti, kaip išvengti išankstinių nuostatų. Pridėtos skaidrės buvo gana standartiškos ir neįdomios mokiniams, jie nelabai jas suprato. Medžiagos buvo daug ir ne viską panaudojau dėl laiko stokos. Pageidautina sumažinti teorinės medžiagos kiekį, sukonkretinti ją, kažkiek sutrumpinti, kad būtų galima išnagrinėti per vieną pamoką.

KLASĖS VALANDĖLĖ. Devintokams (gimnazijos pirmokams) aktuali tema *Mano teisė būti kitokiam: medijos ir stereotipai.* Jie ruošėsi Tolerancijos dienai. Klasės auklėtoja valandėlę šia tema vedė pati viena, užteko vienos pamokos. Mokiniai suvokė, kad išankstinius stereotipus visų pirma reikia įveikti savyje ir tada bus lengviau analizuoti skirtingų medijų teikiamą informaciją. Teorinė dalis labai pravertė. Reikėjo dar paieškoti papildomos medžiagos, kad informacija nebūtų vien teorinė. Taikyti grupinio darbo, diskusijos, teksto nagrinėjimo metodai. Praktinei užduočiai panaudota Baisuolio nuotrauka ir gyvenimo aprašymas. Pasiekimai įvertinti nebaigtais sakiniais.